JayJayThrowThrow/commonwealth-wiki-mix huggingface dataset:
പാടാത്ത പൈങ്കിളി (നോവൽ)

മലയാളത്തിലെ പ്രശസ്ത നോവലിസ്റ്റായ മുട്ടത്തു വർക്കി എഴുതിയ നോവലാണു് പാടാത്ത പൈങ്കിളി. ഒരു പ്രണയകഥയാണിതു്. ഈ നോവൽ ശീർഷകത്തെ പിന്തുടർന്നാണു് പ്രണയപ്രതിപാദകമായ നോവലുകൾക്കു് പൈങ്കിളി നോവലുകൾ എന്ന പേരു് വന്നതു്.1955 ൽ കോട്ടയത്തെ ഡി.സി. ബുക്സ് ഇത് പുസ്തകരൂപത്തിൽ പ്രസിദ്ധീകരിക്കുകയും നോവൽ വൻ ജനപ്രീതി നേടുകയും ചെയ്തിരുന്നു. ഈ പുസ്തകത്തിന്റെ ആദ്യപതിപ്പ് ഇറങ്ങിയകാലത്ത് ഒരാഴ്ചക്കുള്ളിൽ വിറ്റുതീർന്ന് റിക്കാർഡ് സൃഷ്ടിച്ചിരുന്നു.വളരെ ലളിതമായ ആഖ്യാന ശൈലിയാണ് ഈ നോവലിൽ മുട്ടത്തുവർക്കി സ്വീകരിച്ചിരുന്നത്.

ഈ നോവലിനെ അധികരിച്ച് 1957ൽ പുറത്തിറങ്ങിയ പാടാത്ത പൈങ്കിളി എന്ന ചലച്ചിത്രം അക്കൊല്ലത്തെ മികച്ച മലയാള ഭാഷാ ചലച്ചിത്രത്തിനുള്ള ദേശീയ ചലച്ചിത്ര പുരസ്കാരം നേടി. ഈ ചിത്രത്തിലൂടെ മുട്ടത്തുവർക്കി കഥാകൃത്തും സംഭാഷണരചയിതാവുമെന്ന നിലയിൽ മലയാളസിനിമാരംഗത്തും പ്രവേശിച്ചിരുന്നു.
കഥാസന്ദർഭം

ഗ്രാമത്തിലെ അഭിമാനിയായ ലൂക്കാ സാറിന്റെ ഏകമകളാണ് ചിന്നമ്മ. ദാരിദ്ര്യത്തിലകപ്പെട്ട കുടുംബത്തിന് താങ്ങു നൽകുന്നതിന് ചിന്നമ്മ ജോലിയ്ക്കു പോകുവാൻ തുടങ്ങി. മകളെ കൂലിവേലയ്ക്കു വിടാൻ സന്നദ്ധനല്ലാതിരുന്ന ലൂക്കാ സാർ ദാരിദ്ര്യത്തിന്റെ പാരമ്യതയിൽ മകളെ ജോലിയ്ക്കു വിടാൻ സമ്മതം മൂളുകയായിരുന്നു. കപ്പ അരിയുന്ന ജോലിയ്ക്കു നിയുക്തയായ അവളുടെ വിരൽ അബദ്ധത്തിൽ മുറിയുകയും മരുന്നിനായി സമീപത്തെ വീട്ടിൽചെന്ന അവൾ പണക്കാരനായ തങ്കച്ചൻ എന്ന ചെറുപ്പക്കാരനുമായി പരിചയത്തിലാകുകയും ചെയ്തു. കൂടുതൽ പരിചയപ്പെടവേ അവളെ തങ്കച്ചൻ “പൈങ്കിളി” എന്നു സംബോധന ചെയ്തിരുന്നു. തങ്കച്ചന്റെ കളിത്തോഴിയായിരുന്ന ചിടിയയെയാണ് തങ്കച്ചന് ചിന്നമ്മയെ കാണുമ്പോൾ ഓർമ്മ വന്നിരുന്നത്. താമസിയാതെ തങ്കച്ചന്റെ വിവാഹം ഒരു പണക്കാരന്റെ മകളുമായി ഉറപ്പിച്ചു. ഇതിനിടെ ചിന്നമ്മയ്ക്ക് ഒരു പാവപ്പെട്ട വീട്ടിൽനിന്നുള്ള ആലോചനയും ഏതാണ്ട് ഉറപ്പിച്ചു. പരസ്പരം പ്രണയത്തിലായ തങ്കച്ചനും ചിന്നമ്മയും പ്രതിസന്ധിയിലായി. ലൂക്കാ സാർ ചിന്നമ്മയുടെ വിവാഹത്തിനു പണം സ്വരൂപിക്കുന്നതിന് വളരെ കഷ്ടപ്പെടുന്നു. അദ്ദേഹത്തിന്റെ സ്നേഹിതനായ ഈച്ചരൻപിള്ള ധൈര്യമായിരിക്കുവാൻ അയാളോടു പറയുകയും മിന്നുകെട്ടിനു പള്ളിയിലേയ്ക്കു പോകുവാനും പിന്നാലെ ആവശ്യമായ 200 രൂപയുമായി എത്തുന്നതാണെന്നും ലൂക്കാസാറിനോടു പറയുകയും അതനുസരിച്ച് അദ്ദേഹം പള്ളിയിലേയ്ക്കു പുറപ്പെടുകയും ചെയ്യുന്നു. എന്നാൽ ഈച്ചരൻപിള്ളയ്ക്ക് പണവുമായി എത്തിച്ചേരാൻ സാധിക്കാത്ത സാഹചര്യമുണ്ടാകുകയും കല്ല്യാണം മുടങ്ങുകയും ചെയ്യുന്നു. എന്നാൽ ഈ സന്ദർഭത്തിൽ തങ്കച്ചൻ ചിന്നമ്മയെ വിവാഹം കഴക്കാൻ സന്നദ്ധനാകുകയും അതനുസരിച്ച് പള്ളിയിൽവച്ച് വിവാഹം നടക്കുകയും ചെയ്യുന്നു. പ്രതിസന്ധിയിൽനിന്നു തങ്കച്ചൻ അവരെ രക്ഷിക്കുന്നതോടെ നോവൽ ശുഭപര്യവസായിയാകുന്നു. കൂലിവേലക്കാരും അധഃസ്ഥിതരുമായ ഗ്രാമീണജനങ്ങളുടെ ജീവിതം ഈ നോവലിലൂടെ മുട്ടത്തുവർക്കി വരച്ചുകാട്ടുന്നു.
നിരൂപകപക്ഷം

രാമായണകഥയിലെ രാമൻ-സീത-ലക്ഷ്മണൻ സംഘത്തിന്റെ വനവാസയാത്രയ്ക്കിടയിൽ ലക്ഷ്മണനെ നേരിട്ടു കാണാൻ തൊട്ടു പിന്നിൽ നടക്കുന്ന സീതയെ പിടിച്ചു മാറ്റിയ രാമനെപ്പോലെ, ജനങ്ങളോട് സംവദിക്കാൻ നിരൂപകൻ എന്ന ഇടനിലക്കാരനെ മാറ്റിയ മൂന്നംഗ ഘോഷയാത്രയിലെ ഒറ്റയാനായിരുന്നു മുട്ടത്തു വർക്കിയെന്ന് പ്രമുഖ നിരൂപകൻ സുകുമാർ അഴീക്കോട് അഭിപ്രായപ്പെട്ടിട്ടുണ്ട്. സാഹിത്യരംഗത്തു് ഒരു മിഡിൽമാനായി ജോലിനോക്കുന്ന തനിക്ക്, പറയുമ്പോൾ ചാഞ്ചല്യമുണ്ടെങ്കിലും വസ്തുനിഷ്ഠമായി പറഞ്ഞാൽ വർക്കിയുടെ കൃതികൾ തനിക്ക് ആനന്ദവും സന്തോഷവും നല്കിയവയായിരുന്നു എന്നും അദ്ദേഹം ഏറ്റുപറഞ്ഞു.
അവലംബം


വർഗ്ഗം:മലയാളം നോവലുകൾ
വർഗ്ഗം:മുട്ടത്തുവർക്കിയുടെ നോവലുകൾ
ഭഗ്നഭവനം

മലയാളനാടകസാഹിത്യത്തിൽ ഇബ്സനിസ്റ്റ് കാലഘട്ടത്തിനു് തുടക്കം കുറിച്ച നാടകമാണു് ഭഗ്നഭവനം. കൃഷ്ണപിള്ളയുടെ രചനയാണിത്.1942 ൽ പുറത്തിറങ്ങിയ ഈ രചന എൻ.കൃഷ്ണപിള്ളയെ മറ്റുനാടകകൃത്തുക്കളിൽ നിന്ന് വ്യത്യസ്തനാക്കി. തന്റെ മൂന്ന് പെണ്മക്കളുടെ ജീവിതത്തിൽ വന്നു ചേർന്ന ദുരന്തത്തിൽ മാധവൻനായർ എന്ന സാധരണ കുടുംബനാഥൻ 'ഇനി എന്ത്?' എന്ന ചോദ്യത്തിനു മുന്നിൽ അകപ്പെട്ടുപോകുന്ന കഥയാണ് നാടകകൃത്ത് ഇതിൽ ആവിഷ്കരിച്ചി രിക്കുന്നത്.


വർഗ്ഗം:മലയാളനാടകങ്ങൾprblm play
ഏഴിമല നാവിക അക്കാദമി

ഇന്ത്യൻ നാവികസേനയുടെ ഏറ്റവും വലിയ പരിശീലന കേന്ദ്രമാണ് കേരളത്തിലെ കണ്ണൂർ ജില്ലയിലെ ഏഴിമലയിൽ സ്ഥിതി ചെയ്യുന്ന ഏഴിമല നാവിക അക്കാദമി. മുൻ ഇന്ത്യൻ പ്രധാനമന്ത്രി മൻമോഹൻ സിങ് 2009 ജനുവരി 8-നു നാവിക അക്കാദമി ഉദ്ഘാടനം ചെയ്തു.

ഏഷ്യയിലെ ഏറ്റവും വലിയ നാവിക പരിശീലന കേന്ദ്രം കൂടിയാണു ഏഴിമല നാവിക അക്കാദമി. പത്തൊൻപതാം നൂറ്റാണ്ടിൽ ആരംഭിച്ച അമേരിക്കൻ നാവിക അക്കഡമി ആണു് ലോകത്തിലെ ഏറ്റവും വലിയ നാവിക അക്കാദമി. പദ്ധതി പൂർണ്ണമായി വികസിക്കുമ്പോൾ ലോകത്തെ ഏറ്റവും വലിയ നാവിക അക്കാദമിയായി ഏഴിമല നാവിക അക്കാദമി മാറും.

അക്കാദമിക്ക് 2,452 ഏക്കറോളം വിസ്തൃതിയുണ്ട്. 720 കോടി രൂപയാണ് പദ്ധതിയുടെ ഇതുവരെയുള്ള നിർമ്മാണച്ചെലവ്.
അവലംബം


വർഗ്ഗം:ഇന്ത്യൻ സൈനിക വിദ്യാഭ്യാസ സ്ഥാപനങ്ങൾ
ഡേവിഡ് രണ്ടാമൻ

1329 7 ജൂൺ മുതൽ 1371 ഫെബ്രുവരി 22 വരെ സ്കോട്ട്ലൻഡിലെ രാജാവായിരുന്നു ഡേവിഡ് രണ്ടാമൻ (മാർച്ച് 5, 1324 – ഫെബ്രുവരി 22, 1371).
ജീവിതരേഖ

രാജാവായിരുന്ന റോബർട്ട് ബ്രൂസിന്റെ മകനായി 1324 മാർച്ച് 5-ന് ജനിച്ചു. പിതാവിനെ പിന്തുടർന്ന് 1329 ജൂണിൽ ബാലനായ ഡേവിഡ് ഭരണാധികാരിയായി. ഇതോടെ ഭരണാവകാശമുന്നയിച്ചുകൊണ്ട് എഡ്വേഡ് ബാലിയോൾ ഇംഗ്ലണ്ടിന്റെ പിന്തുണയോടെ സ്കോട്ട്ലൻഡിൽ അതിക്രമിച്ചു കടന്ന് ഡേവിഡിനെ പുറത്താക്കി. തുടർന്ന് ഇദ്ദേഹം ഫ്രാൻസിലേക്കു പലായനം ചെയ്തു (1334). ഏഴുവർഷങ്ങൾക്കു ശേഷം 1341-ൽ സ്കോട്ട്ലൻഡിൽ മടങ്ങിയെത്തി അധികാരം പുനഃസ്ഥാപിക്കാൻ ഇദ്ദേഹത്തിനു കഴിഞ്ഞു. 1346-ൽ ഫ്രാൻസുമായി ചേർന്ന് ഇദ്ദേഹം ഇംഗ്ലണ്ടിനെതിരായി യുദ്ധം ചെയ്തു. ഇംഗ്ലീഷുകാർ ഇദ്ദേഹത്തെ പരാജയപ്പെടുത്തി തടവിലാക്കി. 1357-ൽ സ്വതന്ത്രനാക്കപ്പെട്ടതിനു ശേഷം സ്കോട്ട്ലൻഡിൽ തിരിച്ചെത്തിയ ഡേവിഡ് തുടർന്ന് ഇംഗ്ലണ്ടുമായി സൗഹൃദം പുലർത്തിപ്പോന്നു. ഇംഗ്ലണ്ടിലെ രാജാവിന്റെ പുത്രന് സ്കോട്ട്ലൻഡിലെ ഭരണാവകാശം ലഭ്യമാക്കാനുതകുന്ന രീതിയിൽ പ്രവർത്തിച്ചതിനാൽ 1363-ഓടുകൂടി ഇദ്ദേഹം സ്കോട്ട് ലൻഡിലെ പ്രഭുക്കന്മാരുടേയും പാർലമെന്റിന്റേയും നീരസത്തിനു പാത്രമായി. സാമ്പത്തികമായ ധാരാളിത്തംമൂലം അവസാന നാളുകളിൽ ഇദ്ദേഹത്തിന് ജനങ്ങളുടെ എതിർപ്പു നേരിടേണ്ടി വന്നു. 1371 ഫെബ്രുവരി 22-ന് എഡിൻബറോ കാസിലിൽ ഇദ്ദേഹം നിര്യാതനായി.
അവലംബം


വർഗ്ഗം:സ്കോട്ട്‌ലന്റിലെ രാജാക്കന്മാർ
ട്രലീസിലെ അന്തിമിയസ്

6-ആം ശതകത്തിൽ ജീവിച്ചിരുന്ന പുരാതന ഗ്രീക്ക് ഗണിതശാസ്ത്രജ്ഞനും ശില്പിയുമായിരുന്നു ട്രലീസിലെ അന്തിമിയസ് (474 – 558-ന് മുമ്പ്).

ഭിഷഗ്വരനായ സ്റ്റീഫാനസ്സിന്റെ പുത്രനായി ഒരു അഭിജാത കുടുംബത്തിൽ ജനിച്ചു. സഹോദരനായ അലക്സാണ്ടർ ഒരു വൈദ്യശാസ്ത്ര ലേഖകനായിരുന്നു. ഇസ്താംബൂളിലെ ഹേജിയ സോഫിയ പള്ളി സംവിധാനം ചെയ്തത് അന്തിമിയസും മൈലിറ്റസിലെ ഇസിദോറും ചേർന്നാണ്. 532-ൽ പണി ആരംഭിച്ച ഈ പള്ളി 537-ലാണ് പൂർത്തിയായത്. അന്തിമിയസ്സിന്റെ കാലശേഷം 558-ൽ കുംഭകത്തിന്റെ തകരാറു മൂലം ഇതു പുതുക്കുകയുണ്ടായി.

ജ്യാമിതിയിലെ കോണികങ്ങളെ നിർവചിക്കുന്നതിന് നിയന്ത്രണരേഖ അഥവാ ഡയറക്ട്രിക്സ് (directrix) ഉപയോഗിക്കാം എന്ന ഗണിതതത്ത്വം ആദ്യമായി പ്രയോജനപ്പെടുത്തിയത് അന്തിമിയസ് ആണ്. ഒരേ രേഖയിലൂടെ കടന്നുപോകുന്ന രശ്മികളെയും സമാന്തര രശ്മികളെയും മറ്റൊരു ബിന്ദുവിലേക്കു പ്രതിഫലിപ്പിക്കുവാൻ ഉതകുന്ന പ്രതലം ഇദ്ദേഹം കണ്ടെത്തി; അതാണ് ദീർഘവൃത്തം.
അവലംബം


വർഗ്ഗം:474-ൽ ജനിച്ചവർ
വർഗ്ഗം:മരിച്ച വർഷം അറിയാത്ത ജീവചരിത്രലേഖനങ്ങൾ
വർഗ്ഗം:ജനിച്ച ദിവസം അറിയാത്ത ജീവചരിത്രലേഖനങ്ങൾ
വർഗ്ഗം:മരിച്ച ദിവസം അറിയാത്ത ജീവചരിത്രലേഖനങ്ങൾ

വർഗ്ഗം:പുരാതന ഗ്രീക്ക് ഗണിതശാസ്ത്രജ്ഞർ
ഇന്ത്യൻ ഗതാഗതനിയമങ്ങൾ

ഇന്ത്യയിലെ ഉപരിതല-ജല പാതകൾ ഉപയോഗിക്കുമ്പോൾ പാലിക്കേണ്ട നിയമങ്ങളാണ്‌ ഇന്ത്യൻ ഗതാഗത നിയമങ്ങൾ അഥവാ ഇന്ത്യൻ റോഡ് നിയമങ്ങൾ. ഇതിനെ റോഡ് സുരക്ഷാ നിയമങ്ങൾ എന്നും പറയുന്നു. ഈ നിയമങ്ങൾ അനുസരിക്കേണ്ടത് അത് പാലിക്കുന്നവന്റേയും മറ്റുള്ളവരുടേയും, പാതയുടേയും സുരക്ഷക്ക് അത്യാവശ്യമാണ്‌. ഇന്ത്യയിൽ ഏറ്റവും കൂടുതൽ ഗതാഗത അപകടങ്ങൾ ഉണ്ടാകുന്നത് ഈ നിയമങ്ങൾ പാലിക്കാത്തതുമൂലമാണെന്നാണ്‌ പഠനങ്ങൾ സൂചിപ്പിക്കുന്നത്.
ചരിത്രം

ഗതാഗത ചരിത്രം

നിയമ ചരിത്രം
അടിസ്ഥാന ഗതാഗത നിയമങ്ങൾ (പാത)

#പാതയുടെ ഇടതുവശം ചേർന്നാണ്‌ വാഹനങ്ങൾ ഓടിക്കേണ്ടത്. ഇരട്ടവരിപ്പാതയിൽ മദ്ധ്യത്തിലെ വരിയിൽ കാറുകളും, വശങ്ങളിലെ വരിയിൽ വലിയ വാഹങ്ങളും, അതിനു ചേർന്ന് വശങ്ങളിലായി ഇരുചക്രവാഹനങ്ങളും ഓടിക്കണം.
# കാൽ നടക്കാർ പാതയുടെ വലതുവശം ചേർന്നായിരിക്കണം നടക്കേണ്ടത്.
# കാൽ നടക്കാർക്ക് പാത മുറിച്ചു കടക്കേണ്ട സ്ഥലങ്ങൾ റോഡിൽ അടുത്തടുത്ത വെള്ള വര കൊണ്ട് സൂചിപ്പിച്ചിരിക്കും (സീബ്രാ ക്രോസിങ്ങ്) ഇവിടെ കാൽ നടക്കാർക്കാണ്‌ മുൻഗണന. മറ്റു വാഹനങ്ങൾ, കാൽ നടക്കാർ ഉണ്ടെങ്കിൽ നിർത്തിക്കൊടുക്കണം.
# പാതയുടെ നടുവിൽ ഇടവിട്ട വരികളാൽ വിഭജനം രേഖപ്പെടുത്തിയിടത്തു മാത്രമേ ഓവർ ടേക്കിങ്ങ് അഥവാ മുന്നിട്ട് പോകാവൂ. തുടർച്ചയായുള്ള വരിയോ മഞ്ഞ വരയോ ഉള്ള ഭാഗങ്ങളിൽ ഇത് അനുവദിനീയമല്ല. മഞ്ഞ വരയിൽ വണ്ടിയുടെ ചക്രങ്ങൾ തൊടുന്നതു പോലും അനുവദിനീയമല്ല.
# കവലകൾ, സ്കൂളുകൾ, വളവുകൾ പാലങ്ങൾ, കയറ്റയിറക്കം തുടങ്ങിയ സ്ഥലങ്ങളിൽ വച്ച് ഓവർടേക്കിങ്ങ്, മണിമുഴക്കുക (ഹോൺ), വണ്ടി നിർത്തുക (പാർക്കിങ്ങ്) എന്നിവ പാടില്ല. കവലകളിൽ ഗതാഗത നിയന്ത്രണത്തിനായി പോലീസുകാരോ യാന്ത്രിക സം‌വിധാനമോ ഉണ്ടെങ്കിൽ മാത്രം, ചുവന്ന വെളിച്ചം കാണുന്ന ഇടങ്ങളിൽ മാത്രം നിർത്താം. പച്ച വെളിച്ചം തെളിയുന്ന വശങ്ങളിൽ വാഹനം നിർത്താൻ പാടില്ല. ആശുപത്രിക്കും ആരാധനാലങ്ങൾ, കോടതി എന്നിവകൾക്ക് അരികിൽ ഹോൺ മുഴക്കാൻ പാടില്ല.
# രാത്രി കാലങ്ങൾ വണ്ടിയുടെ ഹോൺ മുഴക്കാൻ പാടില്ല. എതിരെ വാഹനങ്ങൾ വരുമ്പഓളും മറ്റു വാഹനങ്ങളെ ഓവർ ടേക്ക് ചെയ്യുമ്പോയും ഹെഡ് ലൈറ്റ് ഡിപ്പർ ഉപയോഗിക്കുകയാണ്‌ വേണ്ടത്. നഗരപ്രദേശങ്ങളിൽ ഹൈ ബീം ലൈറ്റ് ഉപയോഗിക്കുവാൻ പാടില്ല.
# മുൻനിരയാത്രക്കാർ പ്രത്യേക സുരക്ഷാ സം‌വിധാനം ഉപയോഗിക്കണം. ഇരുചക്രവാഹങ്ങൾ ഓടിക്കുന്നവർ ഹെൽമറ്റും (, നാലും അതിനു മേൽ ചക്രങ്ങളുള്ള വാഹനങ്ങൾ ഓടിക്കുന്നവരും മുൻ നിരയാത്രക്കാരും സീറ്റ് ബെൽറ്റും ധരിച്ചിരിക്കണം.
#
റോഡ് അടയാളങ്ങൾ

നിർബന്ധമായും അനുസരിക്കേണ്ടവ


റോഡ് സുരക്ഷാ ദശകം

റോഡ് സുരക്ഷയ്ക്കായി ഐക്യരാഷ്ട്ര പൊതുസഭ 2010 മാർച്ചിൽ, 2011 മുതൽ 2020 വരെയുള്ള കാലഘട്ടം റോഡ് സുരക്ഷാ ദശകമായി പ്രഖ്യാപിച്ചിട്ടുണ്ട്. ലോകമെമ്പാടുമുള്ള റോഡ് ട്രാഫിക് മരണങ്ങളുടെ എണ്ണം കുറയ്ക്കുകയും റോഡുകളുടെ സുരക്ഷ ഉറപ്പാക്കുകയുംചെയ്യുക എന്നതാണ് ഇതിന്റെ ലക്ഷ്യം. ഈ ദശകത്തിൽ ലോകത്തിലാകമാനമുള്ള റോഡുകളിൽ 5 ദശലക്ഷം ജീവൻ രക്ഷിക്കാനാകുമെന്ന് കണക്കാക്കപ്പെടുന്നു.
അറിവിലേക്കായുള്ളവ

വർഗ്ഗം:ഉപരിതല ഗതാഗത നിയമങ്ങൾ
വർഗ്ഗം:ജല ഗതാഗത നിയമങ്ങൾ
കാട്ടുഴുന്ന്

ഫാബേസീ കുടുംബത്തിൽപ്പെട്ടതും, ചുറ്റിപ്പിണഞ്ഞ് നിലം പറ്റി, വർഷത്തിൽ എല്ലാസമയത്തും വളരുന്നതുമായ ഒരു സസ്യമാണ് കാട്ടുഴുന്ന്. തണ്ടുകൾക്ക് 30 സെ മി മുതൽ മൂന്ന് മീറ്റർ വരെ നീളമുണ്ടാകും. തണ്ടുകൾക്കും ഇലകൾക്കും വെളുത്ത നിറത്തിൽ മൃദുവായ മുള്ളുകളുടെ ആവരണമുണ്ട്. ഇലകൾ വൃത്താകൃതിയിലോ ദീർഘവൃത്താകൃതിയിലോ ദിർഘചതുരാകൃതിയിലോ 1 - 8 സെ മി നീളത്തിലും,0.5 - 5 സെ മി വീതിയിലും കാണപ്പെടുന്നു. പൂക്കൾക്ക് വെള്ള, പിങ്ക്; കായ്കൾക്ക് കടുത്ത തവിട്ടു മുതൽ ഇളം ചുവപ്പു വരെ നിറങ്ങൾ. 70 മുതൽ 200 ദിവസങ്ങൾ കൊണ്ട് പുഷ്പിക്കുന്നു. പകൽ ദൈർഘ്യം കുറയുമ്പോൾ ഈ സസ്യം പുഷ്പിച്ചു തുടങ്ങുന്നു.
വിതരണം

ആഫ്രിക്കൻ ഭൂഖണ്ഡമാകെ‍, ഏഷ്യയിലെ ഉഷ്ണ മേഖലകൾ, കരീബിയൻ ദ്വീപു സമൂഹങ്ങൾ എന്നിവിടങ്ങളിൽ വളരുന്നു.
രസാദി ഗുണങ്ങൾ

രസം :മധുരം, തിക്തം

ഗുണം :ലഘു, സ്നിഗ്ധം

വീര്യം :ശീതം

വിപാകം :മധുരം
ഔഷധയോഗ്യ ഭാഗം

വേര്, സമൂലം
ഉപയോഗങ്ങൾ

ചില ഗോത്ര വർഗ്ഗക്കാർ ഇതിന്റെ കുരു ഒരു ഭക്ഷണ പദാർത്ഥമായും, ഇൻഡ്യയിൽ ആയുർവ്വേദ ഔഷധങ്ങളിലെ ചേരുവയായും ഉപയോഗിക്കുന്നു. കാത്സ്യവും ഫോസ്ഫറസ്സും ധാരാളം അടങ്ങിയ ഇലകളും തണ്ടുകളും നല്ല കാലിത്തീറ്റയാണ്.
ആയുർവേദത്തിൽ

കാംബോജീ, അശ്വപുച്ഛാ, മാഷപർണ്ണി തുടങ്ങിയ പര്യായങ്ങൾ. കഷായ രസമുള്ള വേരിനാണ് ഔഷധ ഗുണം കൂടുതൽ. ഇത് ക്ഷയ രോഗത്തിനുള്ള പ്രതിവിധികളിൽ ഒന്നാണ്. കാട്ടുഴുന്നിലെ സക്രിയ ഘടകങ്ങൾ വാത രോഗങ്ങളെയും, നാഡീവ്യൂഹ സംബന്ധിയായ രോഗങ്ങളേയും, തളർവാതത്തെയും, പീനസത്തെയും ചികിത്സിക്കുവാൻ ഉപയോഗിച്ചു വരുന്നു.
ഔഷധ ഗുണങ്ങൾ

*കാട്ടുഴുന്നിന്റെ സക്രിയ ഘടകം കൂമറൈൻ വിഭാഗത്തിലെ ആൽക്കല്ലൊയിഡുകളാണ്. അതിൽ പ്രധാനമായുള്ള ഫ്രക്സിഡിന് രക്തത്തിലെ പഞ്ചസാരയുടെ അളവ് കുറയ്ക്കുവാൻ ശേഷിയുണ്ട്.
*കാട്ടുഴുന്നിന്റെ തണ്ടുകളിൽ നിന്ന് വേർതിരിച്ചെടുത്ത ഫ്ലേവനോൾ ഗ്ലൈക്കോസൈഡ് (C26H28O17) എന്ന് തന്മാത്രയ്ക്ക് ബാക്റ്റീരിയകൾക്കും കൂണുകൾക്കുമെതിരേ പ്രവർത്തിക്കുവാനുള്ള കഴിവുണ്ട്.
*വേരൊഴികെയുള്ള ഭാഗങ്ങളിൽ നിന്ന് വേർതിരിച്ചെടുത്ത ബെർജെനിൻ (C 14 H 16 O 9), ഡൈഡ്സിൻ (C 21 H 21 O 9), വിറ്റെക്സിൻ (C 21 H 20 O 10), 3-O-methyl-D- chiro ഇനോസിറ്റോൾ (C 7 H 14 O 6) എന്നീ തന്മാത്രകൾക്ക് വേദന സംഹാര ഗുണങ്ങളുണ്ട്.
പോഷക ഗുണങ്ങൾ

*തമിഴ് നാട്ടിലെ സേലം ജില്ലയിലെ ചില ഗോത്രവർഗ്ഗ്ക്കാർ കാട്ടുഴുന്ന് ഒരു ഭക്ഷണധാന്യമായുപയോഗിക്കുന്നു. അവർക്കിടയിൽ നടത്തിയ പഠനങ്ങൾ‍ കാട്ടുഴുന്നിന്റെ പോഷകഗുണങ്ങൾ വ്യക്തമാക്കുന്നു.
**മാംസ്യം 22.86%
**കൊഴുപ്പ് 6.10%
**ഊർജ്ജം 100 ഗ്രാം ഉണങ്ങിയ ധാന്യത്തിൽ 378.94 കിലോ കാലറി
**അമിനോ ആസിഡുകൾ-ലൈസീൻ, ല്യൂസീൻ, ഐസോല്യൂസീൻ, ആർജിനൈൻ, വാലൈൻ, ഹിസ്റ്റിഡൈൻ
**പൊട്ടാസ്സ്യം, മഗ്നീസ്യം, കാത്സ്യം, ഫോസ്ഫറസ് തുടങ്ങിയ ധാതുക്കൾ ഉയർന്ന തോതിൽ അടങ്ങിയിരിക്കുന്നു.
*ഫീനോൾ, ടാന്നിൻ, ഹൈഡ്രജൻ സയനൈഡ് തുടങ്ങിയ ശരീരത്തിനു ദോഷകരമായ തന്മാത്രകൾ, ധാന്യം പാകപ്പെടുത്തുന്നതിനു മുൻപുള്ള കുതിർക്കൽ, പാകപ്പെടുത്തിയതിനുശേഷം വെള്ളം ഊറ്റി കളയൽ തുടങ്ങിയ പ്രക്രിയകളിൽ നശിക്കുന്നു.
അവലംബം


വർഗ്ഗം:ഔഷധസസ്യങ്ങൾ
വർഗ്ഗം:Fabaceae കുടുംബത്തിൽ ഉൾപ്പെടുന്ന സസ്യങ്ങൾ
വർഗ്ഗം:കേരളത്തിലെ സസ്യജാലം
വൈദ്യുതരാസ സെൽ

thumb|250px|right|ഡാനിയൽ സെൽ സം‌വിധാനത്തിന്റെ മാതൃക. രണ്ട് അർദ്ധ-സെല്ലുകൾ അവയ്ക്കിടയിൽ അയോണുകളുടെ കൈമാറ്റം സാധ്യമാക്കുന്ന സാൾട്ട് ബ്രിഡ്ജുമായി ബന്ധിപ്പിച്ചിരിക്കുന്നു. പുറമേയുള്ള പരിപഥത്തിലൂടെ ഇലക്ട്രോണുകൾ പ്രവഹിക്കുന്നു.
രാസപ്രവർത്തനങ്ങളിലൂടെ വൈദ്യുതപ്രേരകബലവും വൈദുതപ്രവാഹവും സൃഷ്ടിക്കുന്നതിനാവശ്യമായ സം‌വിധാനത്തെ വൈദ്യുതരാസ സെൽ എന്ന് വിളിക്കുന്നു. ചാലകങ്ങളുടെ അഗ്രങ്ങളിൽ നടക്കുന്ന പ്രവർത്തനങ്ങളിലൂടെ ഇലക്ട്രോണുകൾ സ്വീകരിക്കപ്പെടുകയും സ്വതന്ത്രമാക്കപ്പെടുകയും ചെയ്യുന്നതിലൂടെയാണ്‌ വൈദ്യുതപ്രവാഹം സൃഷ്ടിക്കപ്പെടുന്നത്. ഇതിനൊരു ഉത്തമ ഉദാഹരണമാണ്‌ സാർവത്രികമായി ഉപയോഗിക്കപ്പെടുന്ന 1.5 വോൾട്ടിന്റെ ബാറ്ററി. ഗാൽവാനിക് സെല്ലുകളുടെ നിരകളായാണ്‌ സാധാരണ ബാറ്ററി ഉപയോഗിക്കപ്പെടുന്നത്.
പട്ട്

right|thumb|പട്ടുവസ്ത്രം
പ്രകൃതിദത്തമായ ഒരുതരം മാംസ്യനാരാണ്‌ സിൽക്ക് അഥവാ പട്ട്. പൊതുവേ അറിയപ്പെടുന്ന തരം പട്ട് പട്ടുനൂൽപ്പുഴുവിന്റെ കൊക്കൂണിൽ നിന്നുമാണ്‌ നിർമ്മിക്കുന്നത്. തുണി നെയ്യുന്നതിനാണ്‌ പട്ട് പൊതുവേ ഉപയോഗിക്കുന്നത്. മിക്ക സമൂഹങ്ങളിലും വളരെ വിലമതിക്കുന്ന തുണിയാണ് പട്ട്. പട്ടുനൂൽപ്പുഴുവിന്റെ കൊക്കൂണിൽ നിന്നുമെടുക്കുന്ന അസംസ്കൃത പട്ടിനെ നൂറ്റ് നൂലാക്കി ഈ നൂലുകൊണ്ടാണ് പട്ടുതുണി നെയ്യുന്നത്.
ചരിത്രം

ബി.സി.ഇ. 5000 ആണ്ടിനടുത്ത് ചൈനയിലാണ് പട്ട് നിർമ്മാണം ആദ്യമായി തുടങ്ങിയത്. ആയിരക്കണക്കിന് വർഷങ്ങളോളം പട്ട് നിർമ്മാണത്തിനുള്ള ഈ വിദ്യ ചൈനക്കാർ അതീവരഹസ്യമായി സൂക്ഷിച്ചുപോന്നു‌.
പട്ടുപാത (സിൽക്ക് റൂട്ട്)

ചൈനയിൽ നിന്നുമുള്ള ചില സഞ്ചാരികൾ അവരുടെ യാത്രയിൽ പട്ട് കൈയിൽ കരുതിയിരുന്നു. ചൈനീസ് സഞ്ചാരികളുടെ ഈ പാതകൾ കാലക്രമേണ പട്ടുപാത (സിൽക്ക് റൂട്ട്) എന്ന് അറിയപ്പെട്ടു
right|thumb|300px|പട്ടുപാതകൾ - കരമാർഗ്ഗവും ജലമാർഗ്ഗവും യഥാക്രമം ചുവപ്പ്, നീല എന്നീ നിറങ്ങളിൽ കാണിച്ചിരിക്കുന്നു
ചൈനയിലെ ഭരണാധികാരികൾ, ഇറാനിലേയും പശ്ചിമേഷ്യയിലേയും രാജാക്കന്മാർക്ക് പട്ട് സമ്മാനമായി കൊടുത്തയച്ചിരുന്നു. അവിടെ നിന്നും പട്ടിന്റെ പ്രസിദ്ധി യുറോപ്പിലേക്കും വ്യാപിച്ചു. ക്രിസ്തുവർഷാരംഭമായപ്പോഴേക്കും റോമിലെ ഭരണാധികാരികളുടേയും ധനികരുടേയും ഇടയിൽ പട്ടുവസ്ത്രം ആഢ്യതയുടെ പ്രതീകമായി. ചൈനയിൽ നിന്നും റോം വരെ ദുർഘടമായ പാതയിലൂടെ എത്തിക്കേണ്ടിയിരുന്നതിനാൽ ഇവിടെ പട്ട് വളരെ വിലപിടിച്ച ഒന്നായിരുന്നു. ഇതിനു പുറമേ പട്ടുപാതയിലുടനീളം കച്ചവടക്കാർ കടന്നുപോകുന്നതിന് തദ്ദേശീയർ പ്രതിഫലം വാങ്ങുകയും ചെയ്തിരുന്നു. ചില രാജാക്കന്മാർ ഈ പാതയുടെ വലിയ ഭാഗങ്ങളുടെ നിയന്ത്രണം കൈയടക്കുകയും കച്ചവടക്കാരിൽ നിന്നും നികുതിപിരിക്കുകയും ചെയ്തിരുന്നു. പകരം അവരുടെ അതിർത്തി കടക്കുന്നതു വരെ കച്ചവടക്കാർക്ക് സംരക്ഷണം നൽകുകയും ചെയ്തു..

പട്ടുപാത നിയന്ത്രണം കൈയാളിയിരുന്നവരുടെ കൂട്ടത്തിൽ മുൻപന്തിയിൽ നിൽക്കുന്നത് ക്രിസ്ത്വാബ്ദത്തിന്റെ തുടക്കത്തിൽ മദ്ധ്യേഷ്യയും വടക്കുപടിഞ്ഞാറൻ ഇന്ത്യയും ഭരിച്ചിരുന്ന കുശാനരായിരുന്നു.
പട്ടുപാതയുടെ പ്രധാനമാർഗം, ഇന്നത്തെ അഫ്ഘാനിസ്താന്റെ വടക്കുള്ള പ്രദേശങ്ങളായ പുരാതന സോഗ്ദിയയിലൂടെയായിരുന്നെങ്കിലും (ഇന്നത്തെ നഗരങ്ങളായ സമർഖണ്ഡ്, ബുഖാറ തുടങ്ങിയവ ഈ പ്രധാന പാതയിൽ നിലകൊള്ളുന്നു)‌ കുശാനരുടെ ഭരണകാലത്ത് പട്ടുപാതയുടെ ഒരു ശാഖ മദ്ധ്യേഷ്യയിൽ നിന്നും തെക്കോട്ട് അതായത് സിന്ധൂനദിയുടെ അഴിമുഖത്തുള്ള തുറമുഖങ്ങളിലേക്ക് നീണ്ടു. ഈ തുറമുഖങ്ങളിൽ നിന്നും ഈജിപ്ഷ്യൻ ചെങ്കടലിലൂടെ റോമാസാമ്രാജ്യത്തിലേക്ക് പട്ടും മറ്റു ചരക്കുകളും കപ്പൽ വഴി കയറ്റി അയച്ചിരുന്നു. റോമൻ സാമ്രാജ്യവും പാർത്തിയയുമായുള്ള യുദ്ധകാലത്ത് കടൽ‌മാർഗ്ഗമുള്ള ഈ പാതയുടെ പ്രാധാന്യം ഗണ്യമായി വർദ്ധിച്ചു.

പതിനാറാം നൂറ്റാണ്ടീൽ യൂറോപ്പും ഏഷ്യയും തമ്മിൽ കടൽമാർഗ്ഗം തുറക്കപ്പെട്ടതോടെ പട്ടുപാതയുടെ പ്രാധാന്യം കുറഞ്ഞു.
പട്ടുനിർമ്മാണം ഇന്ത്യയിൽ

ഇന്ത്യയിൽ ബനാറസ്, കാഞ്ചീപുരം തുടങ്ങിയ സ്ഥലങ്ങളിൽ പണ്ടുതന്നെ പട്ടുതുണി നിർമ്മാണം വേരോടി വളർന്നുകഴിഞ്ഞിരുന്നു. ബ്രിട്ടിഷുകാർ ഇന്ത്യയിലെ പട്ടുതുണി നിർമ്മാണത്തെ തളർത്താനായി ഇവിടത്തെ പട്ടുനെയ്ത്തുകാരുടെ വിരലുകൾ മുറിച്ചുകളയുകവരെ ചെയ്തിട്ടുണ്ട്.
പട്ടുതുണി നിർമ്മാണം

പട്ടുതുണികളുടെ ഏറ്റവും വലിയ ഗുണം അവയുടെ നേർമ്മയാണ്‌. തീരെ ഭാരം കുറഞ്ഞതുമാണ്‌ അത്. പട്ട്തുണികൾക്ക് സ്വാഭാവികമായിത്തന്നെ നല്ല പകിട്ടും തിളക്കവും ഉണ്ട്. നിറങ്ങൾ ചേർക്കുമ്പോഴും ഈ ഗുണങ്ങൾ നഷ്ടപ്പെടുകയുമില്ല.
പട്ടുനൂൽപുഴു വളർത്തൽ‍
നെയ്ത്തുരീതികൾ
അവലംബം


വർഗ്ഗം:വസ്ത്രധാരണം
വർഗ്ഗം:നാരുകൾ
വർഗ്ഗം:പട്ട്
വർഗ്ഗം:പ്രാണിജന്യമായ ഉൽപ്പന്നങ്ങൾ
നിഘണ്ടു

ഒരു ഭാഷയിലെ വാക്കുകൾ അക്ഷരമാലാക്രമത്തിലോ വർണമാലാക്രമത്തിലോ അടുക്കി അവയുടെ അർഥവും ഉച്ചാരണവും നിർവചനങ്ങളും പ്രയോഗങ്ങളും മറ്റു വിവരങ്ങളും അതേ ഭാഷയിലോ മറ്റു് ഭാഷകളിലോ നൽകുന്ന അവലംബഗ്രന്ഥമാണ്‌ നിഘണ്ടു അഥവാ ശബ്ദകോശം.

ഒരു വാക്കിനു തന്നെ ചിലപ്പോൾ ഒന്നിലധികം അർഥങ്ങളുണ്ടാവാം. ഇത്തരം സന്ദർങ്ങളിൽ, 'കൂടുതൽ പ്രചാരമുള്ള അർഥം ആദ്യം' എന്ന ക്രമമാണ് മിക്ക നിഘണ്ടുക്കളിലും സ്വീകരിക്കുന്നത്.

നിഘണ്ടുക്കൾ സാധാരണയായി പുസ്തകരൂപത്തിലാണ് ലഭ്യമാകുന്നത്. കമ്പ്യൂട്ടറുകളിൽ ഉപയോഗിക്കാവുന്ന സോഫ്റ്റ്‌വേർ പ്രോഗ്രാം രൂപത്തിലും ഇപ്പോൾ നിഘണ്ടുക്കൾ ലഭ്യമാണ്. ഇന്റർനെറ്റ് മുഖേന ഉപയോഗിക്കാവുന്ന അനേകംഓൺലൈൻ നിഘണ്ടുക്കൾനിലവിലുണ്ട്.
thumb|250px|അനേകം വാല്യങ്ങളുള്ള ഒരു ലത്തീൻ നിഘണ്ടു, ഗ്രസ് സർവകലാശാലയുടെ പുസ്തകശാലയിൽ
ചരിത്രം

അക്കാഡിയൻ സാമ്രാജ്യത്തിലെ ക്യൂണിഫോം പട്ടികകളാണ് അറിയപ്പെടുന്നതിൽ ഏറ്റവും പഴക്കം ചെന്ന നിഘണ്ടുക്കൾ. ഇവ സുമേറിയൻ-അക്കാഡിയൻ ദ്വിഭാഷാ പദാവലികൾ ആയിരുന്നു. എബ്ല (ഇപ്പോഴത്തെ സിറിയ) എന്ന പ്രദേശത്തുനിന്ന് കണ്ടെടുക്കപ്പെട്ട ഇവ, ഏകദേശം 2300 ബി.സി.ഇ.യിൽ നിലന്നിന്നിരുന്നവയാണ് എന്ന് വിശ്വസിക്കപ്പെടുന്നു.

ബി.സി. മൂന്നാം നൂറ്റാണ്ടിനടുത്ത് രചിക്കപ്പെട്ട എര്യ (?) എന്ന ചൈനീസ് നിഘണ്ടുവാണ് അറിയപ്പെടുന്നവയിൽ ഏറ്റവും പഴക്കം ചെന്ന ഏകഭാഷാ നിഘണ്ടു.

ഫിലിറ്റസ് ഓഫ് കോസ് രചിച്ച ചിട്ടയില്ലാത്ത വാക്കുകൾ (Ἄτακτοι γλῶσσαι, ) എന്ന ശബ്ദസംഗ്രഹം ഹോമറിന്റെ ഗ്രന്ഥങ്ങളിലെയും മറ്റനേകം സാഹിത്ര്യഗ്രന്ഥങ്ങളിലെയും വാക്കുകളും, സംസാരഭാഷയിൽനിന്നുള്ള വാക്കുകളും, സാങ്കേതികപദങ്ങളും ഉൾക്കൊള്ളുന്നതായിരുന്നു.

ഹോമർ സാഹിത്യത്തെ അടിസ്ഥാനമാക്കിയുള്ള ശബ്ദാവലികളിൽ ഇന്നും നിലനിൽക്കുന്നവയിൽ ഏറ്റവും പഴക്കം ചെന്നത് അപ്പൊല്ലോനിയസ് ദ സോഫിസ്റ്റ് (ക്രിസ്ത്വബ്ദം 1-ആം ശതകം) രചിച്ച ശബ്ദാവലിയാണ്.

ക്രിസ്ത്വബ്ദം നാലാം ശതകത്തിൽ അമരസിംഹൻ രചിച്ച ശബ്ദകോശമായ 'അമരകോശ'മാണ് ആദ്യത്തെ സംസ്കൃത ശബ്ദകോശം. പദ്യരൂപത്തിൽ രചിക്കപ്പെട്ട ഈ ശബ്ദകോശത്തിൽ ഏകദേശം പതിനായിരം വാക്കുകളുണ്ട്.
മലയാളത്തിൽ

മലയാളത്തിലെ ആദ്യകാലനിഘണ്ടുക്കളിൽ ശ്രദ്ധേയമായത് ഹെർമൻ ഗുണ്ടർട്ടിന്റെ നിഘണ്ടു ആണ്. അക്കാലത്തു തന്നെ ആണ് ബെഞ്ചമിൻ ബെയിലിയുടെ നിഘണ്ടുവും എഴുതപ്പെട്ടത്. പിൽക്കാലത്ത് പ്രചുരപ്രചാരം നേടിയത് ശ്രീകണ്ഠേശ്വരം പത്മനാഭപിള്ളയുടെ ശബ്ദതാരാവലി ആണ്.

# 1846 ഡിക്ഷ്നറി ഓഫ് ങൈ ആന്റ് കൊളോക്യൽ മലയാളം- ഇംഗ്ലീഷ് അജ്ഞാതം
# 1849 ഇംഗ്ലീഷ് മലയാളം ഡിക്ഷനറി സി എം എസ് പ്രസ്സ്
# 1856 മലയാളം ഇംഗ്ലീഷ്, ഇംഗ്ലീഷ് മലയാളം ഡിക്ഷ്നറി ഇ. ലാസറോൺ
# 1860
അവലംബം


വർഗ്ഗം:ഭാഷ
ബൈസന്റൈൻ സാമ്രാജ്യം

കോൺസ്റ്റാന്റിനോപ്പിൾ തലസ്ഥാനമായി മദ്ധ്യകാലഘട്ടങ്ങളിൽ നിലനിന്നിരുന്ന കിഴക്കൻ റോമാ സാമ്രാജ്യത്തെ സൂചിപ്പിക്കാൻ ഉപയോഗിക്കുന്ന പേരുകളാണ്‌ ബൈസന്റൈൻ സാമ്രാജ്യം എന്നതും പൗരസ്ത്യ റോമാ സാമ്രാജ്യം എന്നതും. ഇവിടുത്തെ ദേശവാസികളും അയൽരാജ്യങ്ങളിൽ വസിച്ചിരുന്നവരും ഈ രാജ്യത്തെ റോമാ സാമ്രാജ്യം അഥവാ റോമാക്കാരുടെ സാമ്രാജ്യം (ഗ്രീക്കിൽ , Basileía ton Rhōmaíōn) അല്ലെങ്കിൽ റൊമാനിയ (, Rhōmanía) എന്ന് വിളിച്ചുപോന്നു. ഇവിടുത്തെ ചക്രവർത്തിമാർ റോമാ ചക്രവർത്തിമാരുടെ പിന്തുടർച്ച തെറ്റിക്കാതെ തങ്ങളുടെ ഗ്രീക്കോ-റോമൻ നിയമ സാംസ്കാരിക പാരമ്പര്യം കാത്തുപോന്നു. ഇസ്ലാമിക ദേശങ്ങളിൽ ഇത് (Rûm "റോം") എന്നായിരുന്നു പ്രധാനമായും അറിയപ്പെട്ടിരുന്നത്. ഇവിടെ മദ്ധ്യകാല ഗ്രീക്കുകാർ നിലനിർത്തിയിരുന്ന ഭാഷാപരവും, സാംസ്കാരികവും, ജനസംഖ്യാശാസ്ത്രപരവുമായ മുൻതൂക്കം മൂലം പല പാശ്ചാത്യ യൂറോപ്പ്യൻ രാജ്യവാസികൾക്കും ഇത് ഇമ്പീരിയും ഗ്രീക്കോറും അഥവാ ഗ്രീക്കുകാരുടെ സാമ്രാജ്യം ആയിരുന്നു.

ബൈസന്റൈൻ സാമ്രാജ്യകാലത്തെ പല ചരിത്രാവശിഷ്ടങ്ങളും തലസ്ഥാനമായിരുന്ന കോൺസ്റ്റാന്റിനോപ്പിളിൽ (ഇന്നത്തെ ഇസ്താംബൂളിൽ) ഇന്നും നിലനിൽക്കുന്നു. അയ സോഫിയ, കോറ പള്ളി എന്നിവ ഇവയിൽ ചിലതാണ്.
അവലംബം


വർഗ്ഗം:പുരാതന റോമിന്റെ ചരിത്രം
വർഗ്ഗം:ബൈസന്റൈൻ സാമ്രാജ്യം
ഇദി അമീൻ

ആഫ്രിക്കൻ രാജ്യമായ ഉഗാണ്ടയുടെ ഭരണാധികാരിയായിരുന്നു ഇദി അമീൻ . ഇദി അമീനെ ചരിത്രം കാണുന്നതു ക്രൂരനായ ഒരു ഭരണാധികാരിയായാണു. അനേകമാളുകൾ അമീന്റെ ദുർഭരണത്തിൽ കൊല്ലപ്പെട്ടു. ഏഷ്യൻ വംശജരെ പുറത്താക്കി വംശീയ ശുദ്ധികരണം തന്നെ നടത്തപ്പെട്ടു. എതിരാളിയുടെ ശരീരാവയവങ്ങൾ മുറിച്ചെടുത്ത് കഴുത്തിൽ തൂക്കി നടക്കുന്നതു അദ്ദേഹത്തിന്റെ വിനോദമായിരുന്നു. 1979 ൽ ടാൻസാനിയയുടെ സഹായത്തോടെ നടന്ന പട്ടാള അട്ടിമറിയിൽ അമീൻ പുറത്താക്കപ്പെട്ടു..
അവലംബം


വർഗ്ഗം:1925-ൽ ജനിച്ചവർ
വർഗ്ഗം: 2003-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:ഓഗസ്റ്റ് 16-ന് മരിച്ചവർ
വർഗ്ഗം:പട്ടാള അട്ടിമറിയിൽ അധികാരം പിടിച്ചവർ
മേമുണ്ട

മേമുണ്ട കോഴിക്കോട് ജില്ലയിലെ പഴയ കടത്തനാട്ടിൽ പെട്ട ഒരു ഗ്രാമമാണു്. തച്ചോളി ഒതേനൻറെ ജീവിതവുമായുള്ള ബന്ധമാണു് മേമുണ്ടയുടെ ഒരുചരിത്രം. ഇത് വലിയ രണ്ടു മലകളാൽ ചുറ്റപ്പെട്ടിരിക്കുന്ന ഒരു ഗ്രാമമാണ്-വലിയ മലയും, മുത്തപ്പൻ മലയും. പ്രസിദ്ധമായ ലോകനാർകാവ് ക്ഷേത്രവും ഇവിടെയാണ്. ഡിസംബറിലെയും മാർച്ചിലെയും പ്രസിദ്ധമായ ലോകനാർകാവ് ഉത്സവങ്ങളാണ് ഈ ഗ്രാമത്തിന്റെ പ്രധാന ആകർഷണം. മൂന്നു പുരാതനപാറ ഗുഹകൾ ഇവിടെ കണ്ടെത്തിയിട്ടുണ്ട്. ഇവിടെയുള്ള മേമുണ്ട വില്ലേജ് ഓഫീസ് ബ്രിട്ടീഷ് ഭരണ കാലത്തെ ആയുധപ്പുരയയിരുന്നു.
ഇവിടെ അധികപേരും ആശ്രയിക്കുന്നത് നിർമ്മാണ മേഖലയാണ്. കൂടാതെ കർഷകർ,ഉദ്ദ്യോഗസ്ഥർ,വിദഗ്ദ്ധ തൊഴിലാളികൾ എന്നിവരും ഇവിടെ ഉണ്ട്. ഒരു വലിയ പങ്ക് ഗൾഫ് മേഖലയെ ആശ്രയിക്കുന്നു.
ആരാധനാലയങ്ങൾ

*ലോകനാർകാവ് ഭഗവതി ക്ഷേത്രം
*മേമുണ്ട മഠം ക്ഷേത്രം
*പട്ടയാട്ട് അമ്പലം
*സിദ്ധാശ്രമം
*മൊയിലോത്തറ ക്ഷേത്രം
*മേമുണ്ട മസ്ജിദ്
*പയം കുറ്റി മുത്തപ്പൻ മല
വിദ്യഭ്യാസസ്ഥാപനങ്ങൾ

*മേമുണ്ട ഹയർ സെക്കണ്ടറി സ്കൂൾ
ഈ സ്കൂളിന്റെ തറക്കല്ലിടൽ നിവ്വഹിച്ചത് അന്നത്തെ മുഖ്യമന്ത്രിയായിരുന്ന ഇ.എം.എസ്. ആയിരുന്നു. പലതവണ സംസ്ഥാന സ്കൂൾ യുവജനോത്സവത്തിൽ നാടക മൽസരത്തിൽ ഈ സ്കൂൾ ഏ ഗ്രേഡും ഒന്നാം സ്ഥാനവും നേടിയിരുന്നു. 2000-ൽ ആണ് ഈ സ്കൂളിൽ ഹയർ സെക്കണ്ടറി വിഭാഗം തുടങ്ങിയത്.
*ചിറവട്ടം ഏൽ പി സ്കൂൾ
*കരുവോത്ത് എൽ.‍ പി. സ്കൂൾ
*എം.ഇ.എസ്.കോളേജ് വടകര, മേമുണ്ട
*അന്സാര് കോളേജ്
സമീപ സ്ഥലങ്ങൾ

*വടകര
*കോട്ടപ്പള്ളി
* മേമുണ്ട
*വില്ല്യാപ്പള്ളി
*മണിയൂർ
*മേപ്പയിൽ
*നടക്കുതാഴ
മേമുണ്ട ഗ്രാമത്തിലെ അംശങ്ങൾ

* മേമുണ്ട മഠം
* മേമുണ്ട
* കീഴൽ
* കുട്ടോത്ത്
* കാവിൽ
* അരകുളങ്ങര
* ചല്ലിവയല്
* മീങ്കണ്ടി
ക്ലബുകൾ

*ഉദയ ആട്സ് ക്ലബ്
*ബ്രദേഴ്സ് സ്പോട്സ് ക്ലബ്
*ഒരുമ മേമുണ്ട മഠം
*ഫ്രണ്ട്സ് ആട്സ് ക്ലബ്
*പല്ലവി ആട്സ് ക്ലബ്
*പുലരി ആട്സ് ക്ലബ്
*എവർ ഗ്രീന് നാച്യറല് ക്ലബ്
യാത്രാ മാർഗ്ഗങ്ങൾ

കോഴിക്കോട് വിമനത്താവളം ഇവിടെ നിന്നു 72 കി മി അകലെയാണ്‌. വടകര റെയിൽ വെ സ്റ്റേഷൻ 6 കി മി.
വടകര നിന്നും ഇവിടുത്തേക്ക് ബസ് സർവീസ് ഉണ്ട്.
കളരി പരിശീലന കേന്ദ്രം

ശ്രീ ഉദയ കളരി സംഘം
അവലംബം

*http://www.india9.com/i9show/Memunda-57465.htm
*http://www.kalakeralam.com/festivals/festivals12.htm
*www.memunda.com


വർഗ്ഗം: കോഴിക്കോട് ജില്ലയിലെ ഗ്രാമങ്ങൾ
സ്ലംഡോഗ് മില്യണേർ

2008-ൽ പുറത്തിറങ്ങി 8 അക്കാദമി പുരസ്കാരവും, നാല് ഗോൾഡൻ ഗ്ലോബ് പുരസ്കാരവും നേടിയ ബ്രിട്ടീഷ് ചലച്ചിത്രമാണ് സ്ലംഡോഗ് മില്ല്യണയർ. സിമോൺ ബ്യുഫോയ് തിരക്കഥയെഴുതി ഡാനി ബോയെൽ സം‌വിധാനം ചെയ്തതാണ്‌ ഈ ചിത്രം. ഇന്ത്യൻ നയതന്ത്രഞ്ജനും എഴുത്തുകാരനുമായ വികാസ് സ്വരൂപ് എഴുതിയ "ക്യു ആൻഡ് എ" എന്ന കൃതിയെ അടിസ്ഥാനമാക്കി എഴുതപ്പെട്ടതാണ്‌ ഇതിന്റെ തിരക്കഥ.
കഥാസംഗ്രഹം

ഇന്ത്യയാണ് ഈ ചലച്ചിത്രത്തിന്റെ കഥാപശ്ചാത്തലം. മുബൈയിലെ ചേരിനിവാസിയായ ജമാൽ മാലിക് ടെലിവിഷൻ ഗെയിം ഷോയിലൂടെ അവിശ്വസിനീയമായ രീതിയിൽ വിജയിച്ച് കോടീശ്വരനാകുന്നതും, ശേഷം അവൻ നേരിടേണ്ടി വരുന്ന പ്രതിസന്ധികളെയുമാണ്‌ ഈ ചിത്രത്തിൽ ആവിഷ്കരിച്ചിരിക്കുന്നത്. ഒരു കോൾ സെന്ററിൽ സഹായിയായി ജോലി ചെയ്യുന്ന ഒരാൾക്ക് സാദ്ധ്യമാവുമെന്നു കരുതാനാവാത്ത ഉത്തരങ്ങൾ നല്കിയാണ് ജമാൽ ഗെയിം ഷോയിൽ വിജയത്തിലെത്തുന്നത്. ഷോയുടെ നടത്തിപ്പുകാരനായ നടൻ തെറ്റായ ഉത്തരത്തിന്റെ സൂചന നല്കിയെങ്കിലും അത് സ്വീകരിക്കാതിരുന്ന ജമാൽ തട്ടിപ്പു നടത്തുകയാണെന്ന് നടനും പോലീസും വിശ്വസിക്കുന്നു. അതിനെത്തുടർന്ന് പോലീസ് പിടിയിൽ ചോദ്യം ചെയ്യപ്പെടുമ്പോൾ നല്കുന്ന ഉത്തരങ്ങളിലൂടെയാണ് കഥ അനാവരണം ചെയ്തിരിക്കുന്നത്.
അഭിനേതാക്കൾ‍

* ദേവ് പട്ടേൽ - ജമാൽ മാലിക്
* മാധുർ മിത്തൽ - സലീം
*ഫ്രീഡ പിന്റൊ - ലതിക
* അനിൽ കപൂർ - പ്രേം കുമാർ
* ഇർഫാൻ ഖാൻ - പോലീസ് ഇൻസ്പെക്ടർ
* സൌരഭ് ശുക്ല - കോൺസ്റ്റബിൾ ശ്രീനിവാസ്
* മഹേഷ് മഞ്ജ്‌രേക്കർ - ജാവേദ് / രാജ
* അങ്കുർ വികൽ - മമൻ
* ആയുഷ് മഹേഷ് കേദ്കർ - യുവാവായ ജമാൽ
പുരസ്കാരങ്ങൾ‍
2009 ഗോൾഡൻ ഗ്ലോബ് പുരസ്ക്കാരം

നാല് ഗോൾഡൻ ഗ്ലോബ് പുരസ്ക്കാരങ്ങളാണ്‌ ഈ ചലച്ചിത്രത്തിനു ലഭിച്ചത്.

* മികച്ച ചിത്രം
* മികച്ച സം‌വിധായകൻ- ഡാനി ബോയ്‌ലെ
* മികച്ച തിരക്കഥ - സൈമൺ ബേഫോയ്
* മികച്ച സംഗീതസംവിധാനം -എ.ആർ. റഹ്‌മാൻ

എട്ട് അക്കാദമി പുരസ്കാരങ്ങളാണ്‌ ഈ ചിത്രത്തിനു ലഭിച്ചത്.

# മികച്ച ചിത്രം
# സംവിധായകൻ-ഡാനി ബോയൽ
# അവലംബിത തിരക്കഥ-സൈമൺ ബോഫോയി
# ഛായാഗ്രഹണം-ആന്റണി ഡോഡ്‌ മാന്റലെ
# സംഗീതം-എ.ആർ റഹ്മാൻ
# ഗാനം-ജയ്‌ ഹോ
# ശബ്‌ദമിശ്രണം-റസൂൽ പൂക്കുട്ടി
# ചിത്രസംയോജനം-ക്രിസ്‌ ഡിക്കൻസ്‌
അവലംബം


പുറമെ നിന്നുള്ള കണ്ണികൾ

* Official US site
* Official UK site (Pathe)
*
*
*
*
*


വർഗ്ഗം:ബ്രിട്ടീഷ് ഇന്ത്യൻ ചലച്ചിത്രങ്ങൾ
വർഗ്ഗം:മികച്ച ചിത്രത്തിനുള്ള ബാഫ്റ്റ പുരസ്കാരം നേടിയ ചലച്ചിത്രങ്ങൾ
വർഗ്ഗം:ഡാനി ബോയൽ സംവിധാനം ചെയ്ത ചലച്ചിത്രങ്ങൾ
വർഗ്ഗം:മികച്ച ചലച്ചിത്രത്തിനുള്ള അക്കാദമി പുരസ്കാരം നേടിയ ചിത്രങ്ങൾ
വർഗ്ഗം:മികച്ച ചലച്ചിത്രത്തിനുള്ള ഗോൾഡൻ ഗ്ലോബ് പുരസ്കാരം നേടിയ ചിത്രങ്ങൾ
വർഗ്ഗം:2009-ൽ പുറത്തിറങ്ങിയ ചലച്ചിത്രങ്ങൾ
വർഗ്ഗം:ഇംഗ്ലീഷ് ചലച്ചിത്രങ്ങൾ
വർഗ്ഗം:നോവലുകളെ അടിസ്ഥാനമാക്കി നിർമ്മിച്ച ചലച്ചിത്രങ്ങൾ
വർഗ്ഗം:എ.ആർ. റഹ്‌മാൻ സംഗീതം കൊടുത്ത ചിത്രങ്ങൾ